**ВЪПРОСИ И ОТГОВОРИ ПО ПРОЦЕДУРА**

**чрез подбор на проекти**

**BG14MFOP001-5.020 „Мерки за предлагане на пазара - сектор "Риболов“ по мярка 5.3 „Мерки за предлагане на пазара“, чл. 68, параграф 3 от Регламент (ЕС) № 508/2014, Програма за морско дело и рибарство 2014 - 2020 г.**

**одобрени с Докладна записка 93-1353 от 06.03.2023 г.**

**от Ръководителя на Управляващия орган на ПМДР 2014-2020 г.**

**Зададен въпрос чрез ИСУН 2020**

**Рег. номер:** BG14MFOP001-5.020-Q001

**Подател:**

**e-mail:** bss.varna.bg@gmail.com

**Дата:** 24.02.2023

**Въпрос:**

Уважаеми госпожи и господа,

В публикуваните условия за кандидатстване и изпълнение по Мярка 5.3 „Мерки за предлагане на пазара“, чл. 68, параграф 3 от Регламент (ЕС) 508/2014, по отношение на специални мерки за смекчаване на последиците от агресивната война на Русия срещу Украйна за секторите риболов, аквакултура и преработка е заложен задължителен документ - предоставянето на годишна данъчна декларация за 2022 г., подадена пред Националната агенция по приходите, съобразно разпоредбите на ЗКПО/ЗДДФЛ, като проектното предложение може да бъде подадено с входящ номер от НАП.

Бихме искали да обърнем внимание, че системата за подаване на ГДД на НАП към датата на обявяване на прием по процедурите е затворена и ще бъде отворена след 01.03.2023 г. В тази връзка и следвайки насоките за кандидатстване, в момента кандидатите подават проектните си предложения с изготвени отчети за приходи и разходи, които отчети не са подадени към НАП, поради цитираната обективна невъзможност.

От друга страна, в условията за кандидатстване по различните сектори, въпросното изискване е разписано по различен начин и предизвиква неясноти сред заинтересованите лица.

В тази връзка се обръщаме към Управляващия орган на ПМДР да потвърди, че Годишна Данъчна Декларация за 2022 г. може да бъде представена на по-късен етап от оценката след подаването й пред НАП.

В случай че има друго разбиране за смисъла на текста в различните УКИ относно ГДД 2022, моля да това да бъде разяснено със съответните аргументи.

**Отговор:**

В т. 24 „Списък на документите, които се подават на етап кандидатстване“ от Условията за кандидатстване и изпълнение (УКИ) по процедурата са регламентирани документите, които са изискуеми на етап подаване на формуляр за кандидатстване.

В т. 21.1 „Оценка на административното съответствие и допустимостта“ е разписан следният текст:

„Когато в хода на оценката се установи липса на документи и/или други нередовности, Оценителната комисия изпраща на кандидата уведомление за установените нередовности. Уведомленията за установени нередовности се изпращат през ИСУН 2020 чрез електронния профил на кандидата, като кандидатът се известява чрез електронния адрес, асоцииран към неговия профил. Срокът за представяне на допълнителни документи/информация е 7 дни от датата на изпращане на уведомлението. Кандидатът представя липсващите документи по електронен път чрез ИСУН 2020. Отстраняването на нередовностите не може да води до подобряване на качеството на проектното предложение.

Неотстраняването на нередовностите в срок може да доведе до прекратяване на производството по отношение на кандидата.

Безвъзмездна финансова помощ ще се предоставя само за проектни предложения, преминали оценката за административно съответствие и допустимост.“

Условията за кандидатстване и изпълнение по настоящата процедура не забраняват задължителен документ да бъде изискан по реда и условията на т. 21.1 „Оценка на административното съответствие и допустимостта“ от УКИ. В този смисъл, ако кандидат подаде проектно предложение без да е подал, респективно приложил някой от задължително изискуемите документи на етап подаване на формуляр за кандидатстване, то Оценителната комисия ще изиска липсващите документи по реда и условията на т. 21.1 от УКИ.

**Зададен въпрос чрез ИСУН 2020**

**Рег. номер:** BG14MFOP001-5.020-Q002

**Подател:**

**e-mail:** kimba64@abv.bg

**Дата:** 27.02.2023

**Въпрос:**

Здравейте,

кандидатите по процедура BG14MFOP001-5.020 „Мерки за предлагане на пазара - сектор "Риболов" трябва ли да се регистрирани преди 24.02.2021 г. или преди 24.02.2022 г. Благодаря!

**Отговор:**

В т. 11.1 „Критерии за допустимост на кандидатите“ от Условията за кандидатстване и изпълнение е допусната очевидна фактическа грешка. Волята на УО на ПМДР при подготовката на УКИ е обвързана с датата на започването на агресията на Русия в Украйна, а именно 24.02.2022 г. Съгласно разпоредбите на чл. 62, ал. 2 от Административнопроцесуалния кодекс (АПК), Управляващият орган ще коригира посоченото несъответствие.